Foto: Hina, 123rf, Index

U DOKUMENTU koji nosi datum 24. veljače 2017. godine detaljno se navodi što sve Kolindin ured planira nabaviti i po kojoj cijeni u 2017. godini. Ne treba ni napominjati da se sve stavke plaćaju novcem poreznih obveznika, a zanimljivo je to da su iznosi procijenjene vrijednosti nabave navedeni bez PDV-a.



Tako će Ured predsjednice, primjerice, samo za struju i plin na Pantovčaku u 2017. godini platiti 1,6 milijuna kuna bez PDV-a. Za uredski materijal (uredski papir, toneri, tinte i ostalo) Ured predsjednice planira potrošiti 187 tisuća kuna bez PDV-a, a za potrošni materijal 150 tisuća kuna bez PDV-a.



Gotovo 200 tisuća kuna za ribu I. klase



Zanimljiva je i stavka troškova planiranih za zrakoplovne karte i hotelski smještaj u službene svrhe, koja se procjenjuje na 890 tisuća kuna bez PDV-a. Tu su i troškovi koji su predviđeni za nabavu raznih vrsta hrane, pa će tako Kolinda u 2017. na kavu i čaj potrošiti 50 tisuća kuna, na svježe meso peradi I. kategorije 45 tisuća kuna, na alkoholna i bezalkoholna pića 160 tisuća kuna, na sir 25 tisuća kuna, na svježu ribe I. klase čak 199.900 kuna, na smrznute proizvode 80 tisuća kuna, na svježe voće i povrće 120 tisuća kuna... Svi navedeni iznosi, naravno, ne uključuju PDV.



Samo na zastave Kolinda planira potrošiti 80 tisuća kuna, a na uniforme za pomoćno osoblje 60 tisuća kuna. Tu su i troškovi poslovne odjeće od 95 tisuća kuna te radne obuće od 60 tisuća kuna.



Zanimljiva je i stavka od 120 tisuća kuna za "usluge praćenja medija" koja je odvojena od stavke "dnevni, tjedni i mjesečni tisak", na koju će potrošiti još 60 tisuća kuna. Predsjednica će, uz to, potrošiti i 160 tisuća kuna na tiskarske usluge te 120 tisuća kuna na usluge zračne luke, što god da to značilo. Na izradu odlikovanja koje dijeli predsjednica Ured će potrošiti 195 tisuća kuna.



Kad se sve skupa zbroji, dolazimo do iznosa od 7.781.700 kuna poreznih obveznika, naravno bez PDV-a. Nazdravlje.



Pogledajte cijeli dokument:

Plan nabave Ureda predsjednice za 2017. godinu by Index.hr on Scribd